

# ТР Президентын сайлау көне расланды

*10.06.2015*


ТР Президентын сайлау 2015 елның 13 сентябрендә уздырылачак. Бу хакта бүген бишенче чакырылыш ТР Дәүләт Советының 8 нче утырышында рәсми рәвештә игълан ителде. Шулай ук, бу көнне җирле үзидарәләргә депутатлар сайланачак. Аларның саны 8 меңнән артык.


ТР парламентының Дәүләт корылышы һәм җирле үзидарә комитеты җитәкчесе Альберт Хәбибуллин: "Быелның март аенда Татарстан Президенты вазыйфаларын үтәү срогы тәмамланды. Шул сәбәпле, Татарстанда Президентны турыдан-туры сайлаулар уздырылачак. Закон нигезендә, сайлау көне ТР Дәүләт Советы тарафыннан билгеләнә. Сайлау сентябрьнең икенче якшәмбесендә, ягъни 13 нче сентябрьдә үткәреләчәк", - диде.


Искә төшерәбез, бүгенге утырышта ТР Президенты вазыйфаларын вакытлыча башкаручы Рөстәм Миңнеханов, ТР Дәүләт Киңәшчесе Минтимер Шәймиев катнашты.


*“Татар-информ” МА*
ТР Президентын сайлау көне расланды